title: 2010/597/EU: Sklep Evropske centralne banke z dne 16. septembra 2010 o preverjanju pristnosti in primernosti eurobankovcev ter njihovem ponovnem dajanju v obtok (ECB/2010/14)

text:
               9.10.2010

               SL

               Uradni list Evropske unije

               L 267/1

         SKLEP EVROPSKE CENTRALNE BANKE
   z dne 16. septembra 2010
   o preverjanju pristnosti in primernosti eurobankovcev ter njihovem ponovnem dajanju v obtok
   (ECB/2010/14)
   (2010/597/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti člena 128(1) Pogodbe,
   ob upoštevanju Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) ter zlasti člena 16 Statuta ESCB,
   ob upoštevanju naslednjega:

               (1)

               Člen 128(1) Pogodbe in člen 16 Statuta ESCB določata, da ima Evropska centralna banka (ECB) izključno pravico odobriti izdajanje eurobankovcev v Uniji. Ta pravica vključuje pristojnost za sprejemanje ukrepov za varovanje integritete eurobankovcev kot plačilnega sredstva.

               (2)

               Z namenom varovanja integritete eurobankovcev in omogočanja ustreznega odkrivanja ponaredkov je treba eurobankovce v obtoku ohranjati v dobrem stanju, da se zagotovi enostavno in zanesljivo preverjanje njihove pristnosti, zato je treba preverjati primernost eurobankovcev za uporabo v obtoku. Poleg tega je treba domnevno ponarejene eurobankovce hitro odkriti in jih predati pristojnim nacionalnim organom.

               (3)

               Člen 6 Uredbe Sveta (ES) št. 1338/2001 z dne 28. junija 2001 o določitvi ukrepov, potrebnih za zaščito eura pred ponarejanjem, (1) je prvotno zavezoval kreditne in druge zadevne institucije, da iz obtoka umaknejo vse eurobankovce, ki so jih prejele in za katere vedo ali imajo zadostne razloge, domnevajo, da so ponarejeni.

               (4)

               Da bi ECB vzpostavila usklajene standarde za ponovno dajanje eurobankovcev v obtok, je leta 2005 objavila okvir delovanja za recikliranje bankovcev, ki določa skupna pravila in postopke za preverjanje pristnosti in primernosti eurobankovcev (2), vključno z operativnimi standardi za naprave za obdelavo bankovcev. Naknadno je ECB določila skupne postopke za testiranje naprav za obdelavo bankovcev v NCB.

               (5)

               Uredba Sveta (ES) št. 1338/2001 je bila spremenjena (3) tako, da se je razširil krog njenih naslovnikov, ti naslovniki pa morajo zdaj zagotavljati preverjanje pristnosti eurobankovcev, ki so jih prejeli in jih nameravajo dati ponovno v obtok, in odkrivanje ponaredkov. V tej zvezi Uredba (ES) št. 1338/2001 določa, da se v primeru eurobankovcev to preverjanje izvaja v skladu s postopki, ki jih določi ECB. Zato je primerno, da se ti postopki določijo v pravnem aktu.

               (6)

               Brez poseganja v pristojnost držav članic za določitev sankcij za institucije iz člena 6(1) Uredbe Sveta (ES) št. 1338/2001, ki ne izpolnjujejo svojih obveznosti v skladu z navedenim členom, mora Eurosistem imeti možnost sprejeti ustrezne upravne ukrepe, s katerimi zagotovi, da se postopki, ki jih določi ECB, upoštevajo, ter da se pravila in postopki iz tega sklepa ne zaobidejo, kar bi imelo za posledico nevarnost, da se ponarejeni in neprimerni bankovci ne odkrijejo ali se dajo ponovno v obtok –

         SPREJEL NASLEDNJI SKLEP:
   Člen 1
   Področje uporabe
   Ta sklep določa skupna pravila in postopke za preverjanje pristnosti in primernosti eurobankovcev ter njihovo ponovno dajanje v obtok v skladu s členom 6(1) Uredbe Sveta (ES) št. 1338/2001.
   Člen 2
   Opredelitev pojmov
   V tem sklepu:

               1.

               „NCB“ pomeni nacionalno centralno banko države članice, katere valuta je euro;

               2.

               „obdelovalci gotovine“ pomenijo institucije in gospodarske subjekte iz člena 6(1) Uredbe (ES) št. 1338/2001;

               3.

               „ponovno dajanje v obtok“ pomeni ravnanje obdelovalcev gotovine, s katerim neposredno ali posredno ponovno dajo v obtok eurobankovce, ki so jih prejeli bodisi od javnosti kot plačilo ali kot vlogo na bančni račun bodisi od drugega obdelovalca gotovine;

               4.

               „naprava za obdelavo bankovcev“ pomeni napravo, ki jo upravljajo stranke, ali napravo, ki jo upravljajo zaposleni, kakor je opredeljeno v Prilogi I;

               5.

               „vrsta naprave za obdelavo bankovcev“ pomeni napravo za obdelavo bankovcev, ki jo je mogoče ločiti od drugih naprav za obdelavo bankovcev, kakor je opisano v Prilogi I;

               6.

               „skupni postopki testiranja“ pomenijo postopke testiranja, ki jih določi ECB in jih morajo NCB uporabiti, da bi testirale vrste naprav za obdelavo bankovcev;

               7.

               „usposobljeni zaposleni“ pomenijo zaposlene pri obdelovalcih gotovine, ki: (a) poznajo različne javne zaščitne elemente eurobankovcev, ki jih določi in objavi Eurosistem, in so sposobni te elemente preverjati; ter (b) poznajo merila sortiranja, našteta v Prilogi IIIb, in so sposobni preverjati eurobankovce v skladu s temi merili;

               8.

               „ponarejeni eurobankovci“ pomenijo ponarejene eurobankovce, kakor so opredeljeni v členu 2(a) Uredbe (ES) št. 1338/2001;

               9.

               „avtomat za dvig gotovine“ pomeni samopostrežno napravo, ki na podlagi uporabe bančne kartice ali drugih sredstev izda eurobankovce javnosti in bremeni bančni račun, na primer bankomat, ki izda gotovino. Kot avtomati za dvig gotovine štejejo tudi samopostrežne blagajne (self-checkout terminals – SCoT), s pomočjo katerih lahko javnost plača blago ali storitve z bančno kartico, gotovino ali drugimi plačilnimi instrumenti, in ki imajo funkcijo dviga gotovine;

               10.

               „pristojni nacionalni organi“ pomenijo organe, kakor so opredeljeni v členu 2(b) Uredbe (ES) št. 1338/2001;

               11.

               „neprimerni eurobankovci“ pomenijo eurobankovce, ki se na podlagi preverjanja primernosti iz člena 6 ocenijo kot neprimerni za ponovno dajanje v obtok;

               12.

               „kreditna institucija“ pomeni kreditno institucijo, kakor je opredeljena v členu(4)(1)(a) Direktive 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (preoblikovano) (4).

         Člen 3
   Splošna načela
   1.   Obveznost obdelovalcev gotovine, da preverijo pristnost in primernost eurobankovcev, se izvaja v skladu s postopki, določenimi v tem sklepu.
   2.   Če sta pri ponovnem dajanju istih eurobankovcev v obtok udeležena dva obdelovalca gotovine ali več, se obdelovalec gotovine, ki je odgovoren za preverjanje pristnosti in primernosti teh eurobankovcev, določi v skladu z nacionalnimi predpisi ali, kadar takšnih predpisov ni, v pogodbenih dogovorih med zadevnimi obdelovalci gotovine.
   3.   Preverjanje pristnosti in primernosti se izvede bodisi z vrsto naprave za obdelavo bankovcev, ki je bila uspešno testirana v NCB, bodisi ročno s strani usposobljenega zaposlenega.
   4.   Eurobankovci se lahko prek naprav, ki jih upravljajo stranke, ali prek avtomatov za dvig gotovine ponovno dajo v obtok samo, če sta bili njihova pristnost in primernost preverjeni z vrsto naprave za obdelavo bankovcev, ki je bila uspešno testirana v NCB, in so bili razvrščeni kot pristni in primerni. Vendar pa se ta zahteva ne uporablja za eurobankovce, ki jih je obdelovalcu gotovine neposredno dostavila NCB ali drug obdelovalec gotovine, ki je pristnost in primernost eurobankovcev že preveril na ta način.
   5.   Obdelovalci gotovine lahko naprave, ki jih upravljajo zaposleni, kadar se uporabljajo za preverjanje pristnosti in primernosti, in naprave, ki jih upravljajo stranke, dajo v obratovanje samo, če so bile uspešno testirane v NCB in so navedene na spletni strani ECB, kakor je določeno v členu 9(2). Naprave je treba uporabiti s standardnimi tovarniškimi nastavitvami, vključno z vsemi njihovimi posodobitvami, ki so bile uspešno testirane, razen če se NCB in obdelovalec gotovine dogovorita o strožjih nastavitvah.
   6.   Eurobankovci, katerih pristnost in primernost so preverili usposobljeni zaposleni, ne pa vrsta naprave za obdelavo bankovcev, ki je bila uspešno testirana v NCB, in so bili razvrščeni kot pristni in primerni, se lahko ponovno dajo v obtok samo prek okenca.
   7.   Ta sklep se ne uporablja za preverjanje pristnosti in primernosti eurobankovcev, ki ga izvajajo NCB.
   Člen 4
   Razvrščanje eurobankovcev in ravnanje z njimi z napravami za obdelavo bankovcev
   1.   Razvrščanje eurobankovcev, ki se preverijo z napravo, ki jo upravljajo stranke, in ravnanje z njimi se izvaja v skladu s Prilogo IIa.
   2.   Razvrščanje eurobankovcev, ki se preverijo z napravo, ki jo upravljajo zaposleni, in ravnanje z njimi se izvaja v skladu s Prilogo IIb.
   Člen 5
   Odkrivanje ponarejenih eurobankovcev
   Bankovce, katerih pristnost na podlagi razvrščanja, opravljenega v skladu s Prilogo IIa ali IIb, ali na podlagi ročnega preverjanja pristnosti, ki ga je opravil usposobljen zaposleni, ni bila potrjena, morajo obdelovalci gotovine nemudoma predati pristojnim nacionalnim organom v skladu z nacionalnimi predpisi, v vsakem primeru pa najkasneje v 20 delovnih dneh.
   Člen 6
   Odkrivanje neprimernih eurobankovcev
   1.   Preverjanje primernosti se izvaja v skladu z minimalnimi standardi, določenimi v prilogah IIIa in IIIb.
   2.   NCB lahko, potem ko obvesti ECB, določi strožje standarde za enega ali več apoenov eurobankovcev, če je to upravičeno, na primer zaradi poslabšanja kakovosti eurobankovcev, ki so v obtoku v njeni državi članici.
   3.   Neprimerni eurobankovci se predajo NCB ob upoštevanju nacionalnih predpisov.
   Člen 7
   Izjeme
   1.   NCB lahko oddaljenim podružnicam kreditnih institucij z majhnim obsegom gotovinskih poslov dovolijo, da usposobljeni zaposleni izvajajo ročno preverjanje primernosti eurobankovcev, ki so namenjeni za ponovno dajanje v obtok prek naprav, ki jih upravljajo stranke, ali prek avtomatov za dvig gotovine, pod pogojem, da se testiranje pristnosti izvede z vrsto naprave za obdelavo bankovcev, ki je bila uspešno testirana v NCB. Za pridobitev tega dovoljenja morajo kreditne institucije predložiti NCB v svoji državi članici dokazilo o oddaljenosti zadevne podružnice in o majhnem obsegu njenih gotovinskih poslov. Vsaka posamezna NCB zagotovi, da obseg eurobankovcev, ki se ročno preverijo na ta način, ne preseže 5 % celotnega obsega eurobankovcev, ki se letno izdajo prek naprav, ki jih upravljajo stranke, in prek avtomatov za dvig gotovine. NCB se odločijo, ali se zgornja meja 5 % uporablja na ravni vsake posamezne kreditne institucije ali na ravni vseh kreditnih institucij na nacionalni ravni.
   2.   V primeru izrednega dogodka, zaradi katerega se dobava eurobankovcev v državi članici občutno poslabša, lahko usposobljeni zaposleni pri obdelovalcu gotovine začasno in na podlagi strinjanja zadevne NCB, da gre za izreden dogodek, izvedejo ročno preverjanje pristnosti in primernosti eurobankovcev, ki so namenjeni za ponovno dajanje v obtok prek naprav, ki jih upravljajo stranke, ali prek avtomatov za dvig gotovine.
   Člen 8
   Zaveze Eurosistema
   1.   Informacije, ki jih Eurosistem določi o eurobankovcih in njihovih strojno berljivih zaščitnih elementih, mora Eurosistem zagotavljati proizvajalcem pred izdajo nove serije bankovcev in po njej, da se jim omogoči izdelava naprav za obdelavo bankovcev, ki so sposobne prestati skupne postopke testiranja, in prilagoditev novim zahtevam.
   2.   Informacije, ki jih Eurosistem določi o eurobankovcih in njihovih javnih zaščitnih elementih, mora Eurosistem zagotavljati obdelovalcem gotovine pred izdajo nove serije eurobankovcev in po njej, da se njihovim zaposlenim omogoči potrebno usposabljanje.
   3.   Eurosistem podpira usposabljanje zaposlenih pri obdelovalcih gotovine, ki ga slednji izvajajo z namenom, da bi bili usposobljeni zaposleni sposobni preverjati pristnost in primernost eurobankovcev.
   4.   Eurosistem obvesti obdelovalce gotovine o grožnjah ponarejanja, kadar je to primerno, in lahko od njih zahteva sprejetje ukrepov, vključno z začasno prepovedjo ponovnega dajanja zadevnega apoena ali apoenov bankovcev v obtok.
   5.   Eurosistem obvesti proizvajalce naprav za obdelavo bankovcev o grožnjah ponarejanja, če je to primerno.
   Člen 9
   Skupni postopki Eurosistema za testiranje naprav za obdelavo bankovcev
   1.   Vrste naprav za obdelavo bankovcev se testirajo v NCB v skladu s skupnimi postopki testiranja.
   2.   Vse uspešno testirane vrste naprav za obdelavo bankovcev so v obdobju veljavnosti rezultatov testiranj iz odstavka 3 navedene na seznamu na spletni strani ECB. Vrsta naprave za obdelavo bankovcev, ki postane v tem obdobju nezmožna odkrivanja vseh ponarejenih eurobankovcev, s katerimi je Eurosistem seznanjen, se umakne s seznama v skladu s postopkom, ki ga določi ECB.
   3.   Kadar je posamezna vrsta naprave za obdelavo bankovcev uspešno testirana, so rezultati testiranja v celotnem euroobmočju veljavni eno leto od konca meseca, v katerem so bili objavljeni na spletni strani ECB, pod pogojem, da ta vrsta naprave za obdelavo bankovcev ohrani zmožnost odkrivanja vseh ponarejenih eurobankovcev, s katerimi je Eurosistem seznanjen v tem obdobju.
   4.   Eurosistem ne prevzame odgovornosti, če uspešno testirana vrsta naprave za obdelavo bankovcev ni zmožna razvrstiti eurobankovcev in ravnati z njimi v skladu s Prilogo IIa ali IIb.
   Člen 10
   Dejavnosti spremljanja in korektivni ukrepi Eurosistema
   1.   Ob upoštevanju zahtev nacionalnega prava so NCB pooblaščene, (i) da v prostorih obdelovalcev gotovine opravijo preglede na kraju samem, vključno z nenapovedanimi pregledi, da bi preverili njihove naprave za obdelavo bankovcev, zlasti zmožnost naprav, da preverijo pristnost in primernost eurobankovcev ter izsledijo domnevno ponarejene eurobankovce in eurobankovce, katerih pristnost ni nedvoumno potrjena, do imetnika računa; in (ii) da preverijo postopke, ki urejajo delovanje in kontrolo naprav za obdelavo bankovcev, ravnanje s preverjenimi eurobankovci in kakršno koli ročno preverjanje pristnosti in primernosti.
   2.   Ob upoštevanju zahtev nacionalnega prava so NCB pooblaščene, da vzamejo vzorce obdelanih eurobankovcev, da bi jih preverile v svojih prostorih.
   3.   Kadar NCB med pregledom na kraju samem odkrije neskladnost z določbami tega sklepa, mora zahtevati, da obdelovalec gotovine sprejme korektivne ukrepe v določenem roku. Dokler neskladnost ni odpravljena, lahko NCB, ki je zahtevo postavila, v imenu ECB obdelovalcu gotovine prepove ponovno dajanje zadevnega apoena ali apoenov bankovcev v obtok. Če je neskladnost posledica neustreznega delovanja vrste naprave za obdelavo bankovcev, lahko to vodi do njenega umika s seznama iz člena 9(2).
   4.   Kadar obdelovalec gotovine ne sodeluje z NCB v zvezi s pregledom, se to šteje kot neskladnost.
   Člen 11
   Obveznosti poročanja
   Da bi ECB in NCB lahko spremljale skladnost obdelovalcev gotovine s tem sklepom in nadzirale razvoj gotovinskega cikla, morajo obdelovalci gotovine (i) pisno, kar vključuje elektronska sredstva, obvestiti NCB, preden dajo posamezno vrsto naprave za obdelavo bankovcev v obratovanje; in (ii) zagotoviti NCB informacije, določene v Prilogi IV.
   Člen 12
   Stroški
   1.   Eurosistem obdelovalcem gotovine ne povrne stroškov, ki jim nastanejo pri izpolnjevanju tega sklepa.
   2.   Eurosistem obdelovalcem gotovine ne izplača nadomestil za dodatne stroške, ki jim nastanejo zaradi izdaje eurobankovcev s spremenjenimi ali novimi zaščitnimi elementi.
   Člen 13
   Končne določbe
   1.   Ta sklep začne veljati naslednji dan po objavi v Uradnem listu Evropske unije. Uporabljati se začne 1. januarja 2011. Posamezna NCB se lahko odloči, da obdelovalcem gotovine v svoji državi članici ponudi prehodno obdobje za poročanje statističnih podatkov v skladu s Prilogo IV. Priloga IV se začne uporabljati najkasneje 1. januarja 2012.
   2.   Obdelovalci gotovine v državah članicah, ki bodo uvedle euro 1. januarja 2011 ali po tem datumu, imajo za uporabo tega sklepa na razpolago enoletno prehodno obdobje, ki teče od dneva uvedbe eura.

      V Frankfurtu na Majni, 16. septembra 2010

            Predsednik ECB

         Jean-Claude TRICHET

      (1)  UL L 181, 4.7.2001, str. 6.

      (2)  Recikliranje eurobankovcev: okvir delovanja za odkrivanje ponaredkov in razvrščanje eurobankovcev v kreditnih institucijah in drugih profesionalnih uporabnikih gotovine glede na primernost bankovcev za uporabo v obtoku.

      (3)  Z Uredbo Sveta (ES) št. 44/2009 z dne 18. decembra 2008 o spremembi Uredbe (ES) št. 1338/2001 o določitvi ukrepov, potrebnih za zaščito eura pred ponarejanjem (UL L 17, 22.1.2009, str. 1).

      (4)  UL L 177, 30.6.2006, str. 1.

      PRILOGA I
      NAPRAVE ZA OBDELAVO BANKOVCEV
      1.   Splošne tehnične zahteve
      1.1   Da bi naprava ustrezala opredelitvi naprave za obdelavo bankovcev, mora biti zmožna obdelati svežnje eurobankovcev, razvrstiti posamične eurobankovce in fizično ločiti eurobankovce glede na njihove razvrstitve brez poseganja upravljavca naprave, v skladu s prilogama IIa in IIb. Naprave za obdelavo bankovcev morajo imeti zahtevano število namenskih izhodnih enot in/ali druga sredstva, s katerimi se zagotovi zanesljivo ločevanje obdelanih eurobankovcev.
      1.2   Naprave za obdelavo bankovcev morajo biti prilagodljive tako, da se zagotovi njihova zmožnost zanesljivega odkrivanja novih ponaredkov. Poleg tega morajo biti prilagodljive tako, da se omogoči nastavitev bolj ali manj strogih standardov sortiranja glede na primernost, če je to potrebno.
      2.   Kategorije naprav za obdelavo bankovcev
      Naprave za obdelavo bankovcev so bodisi naprave, ki jih upravljajo stranke, bodisi naprave, ki jih upravljajo zaposleni:
      Tabela 1
      Naprave, ki jih upravljajo stranke

                  A.   Naprave, ki jih upravljajo stranke ter omogočajo polog gotovine s sledenjem strank

                  1.

                  Vplačilni avtomati (cash-in machines – CIM)

                  Vplačilni avtomati strankam omogočajo, da z uporabo bančne kartice ali drugih sredstev položijo eurobankovce na svoje bančne račune, vendar nimajo nobene funkcije izdajanja gotovine. Vplačilni avtomati preverijo pristnost eurobankovcev in omogočajo sledljivost imetnika računa; preverjanja primernosti so neobvezna

                  2.

                  Vplačilno-izplačilni avtomati (cash-recycling machines – CRM)

                  Vplačilno-izplačilni avtomati strankam omogočajo, da z uporabo bančne kartice ali drugih sredstev položijo eurobankovce na svoje bančne račune in dvignejo eurobankovce s svojih bančnih računov. Vplačilno-izplačilni avtomati preverijo pristnost in primernost eurobankovcev ter omogočajo sledljivost imetnika računa. Pri dvigih lahko vplačilno-izplačilni avtomati uporabijo pristne in primerne eurobankovce, ki so jih položile druge stranke v prejšnjih transakcijah

                  3.

                  Kombinirani vplačilni avtomati (combined cash-in machines – CCM)

                  Kombinirani vplačilni avtomati strankam omogočajo, da z uporabo bančne kartice ali drugih sredstev položijo eurobankovce na svoje bančne račune in dvignejo eurobankovce s svojih bančnih računov. Kombinirani vplačilni avtomati preverijo pristnost eurobankovcev in omogočajo sledljivost imetnika računa; preverjanja primernosti so neobvezna. Pri dvigih kombinirani vplačilni avtomati ne uporabijo eurobankovcev, ki so jih položile druge stranke v prejšnjih transakcijah, ampak uporabijo samo eurobankovce, ki so bili vanje vloženi ločeno

                  B.   Druge naprave, ki jih upravljajo stranke

                  4.

                  Izplačilni avtomati (cash-out machines – COM)

                  Izplačilni avtomati so avtomati za dvig gotovine, ki preverijo pristnost in primernost eurobankovcev, preden jih izdajo strankam. Izplačilni avtomati uporabijo eurobankovce, ki so jih vanje vložili obdelovalci gotovine ali drugi samodejni sistemi (npr. prodajni avtomati)

      Tabela 2
      Naprave, ki jih upravljajo zaposleni

                  1.

                  Naprave za sortiranje bankovcev (banknote processing machines – BPM)

                  Naprave za sortiranje bankovcev preverijo pristnost in primernost eurobankovcev

                  2.

                  Naprave za preverjanje pristnosti bankovcev (banknote authentication machines – BAM)

                  Naprave za preverjanje pristnosti bankovcev preverijo pristnost eurobankovcev

                  3.

                  Blagajniške vplačilno-izplačilne naprave (teller assistant recycling machines – TARM)

                  Blagajniške vplačilno-izplačilne naprave so vplačilno-izplačilni avtomati, ki jih upravljajo obdelovalci gotovine, ter ki preverijo pristnost in primernost eurobankovcev. Pri dvigih lahko blagajniške vplačilno-izplačilne naprave uporabijo pristne in primerne eurobankovce, ki so jih položile druge stranke v prejšnjih transakcijah. Poleg tega zagotavljajo varno hrambo eurobankovcev, obdelovalcem gotovine pa omogočajo knjiženje v dobro ali v breme bančnih računov strank

                  4.

                  Blagajniške naprave (teller assistant machines – TAM)

                  Blagajniške naprave so naprave, ki jih upravljajo obdelovalci gotovine, in ki preverijo pristnost eurobankovcev. Poleg tega zagotavljajo varno hrambo eurobankovcev, obdelovalcem gotovine pa omogočajo knjiženje v dobro ali v breme bančnih računov strank

            Kadar stranke vložijo eurobankovce, namenjene za polog, v blagajniške vplačilno-izplačilne naprave ali blagajniške naprave, ali kadar vzamejo eurobankovce, ki jih izdajo te naprave, je treba te naprave šteti za naprave, ki jih upravljajo stranke, eurobankovce pa morajo razvrstiti in z njimi ravnati v skladu s Prilogo IIa.
      3.   Vrste naprav za obdelavo bankovcev
      Eurosistem testira vrste naprav za obdelavo bankovcev. Vrste naprav za obdelavo bankovcev je mogoče med seboj ločiti glede na njihove specifične sisteme odkrivanja, programsko opremo in druge sestavne dele, ki služijo opravljanju njihovih temeljnih funkcionalnosti. Te so: (a) potrjevanje pristnosti eurobankovcev; (b) odkrivanje in ločevanje eurobankovcev, za katere se domneva, da so ponarejeni; (c) odkrivanje neprimernih eurobankovcev in njihovo ločevanje od primernih eurobankovcev, kjer to pride v poštev; in (d) sledenje strank, ki so vložile predmete, ki so prepoznani kot domnevno ponarejeni eurobankovci, in eurobankovce, katerih pristnost ni nedvoumno potrjena, kjer to pride v poštev.

      PRILOGA IIa
      RAZVRŠČANJE EUROBANKOVCEV IN RAVNANJE Z NJIMI Z NAPRAVAMI, KI JIH UPRAVLJAJO STRANKE
      Eurobankovci se razvrstijo v eno od naslednjih kategorij in se fizično ločijo glede na kategorijo. Pri napravah, ki ne preverijo primernosti eurobankovcev, razlikovanje med kategorijama 4a in 4b ni potrebno.
      Tabela 1
      Razvrščanje eurobankovcev in ravnanje z njimi z napravami, ki jih upravljajo stranke ter omogočajo polog gotovine s sledenjem strank

                  Kategorija

                  Značilnosti

                  Ravnanje

                  1

                  Predmeti, ki niso prepoznani kot eurobankovci

                  Predmeti niso prepoznani kot eurobankovci iz katerega koli od naslednjih razlogov:

                              —

                              ne gre za eurobankovce

                              —

                              gre za eurobankovcem podobne predmete

                              —

                              napačna podoba ali format

                              —

                              eden ali več velikih prepognjenih vogalov ali manjkajočih delov

                              —

                              napaka naprave pri vlaganju ali prenosu

                  Naprava vrne predmete stranki

                  2

                  Domnevno ponarejeni eurobankovci

                  Podoba in format sta prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance

                  Umaknitev iz obtoka
                  Eurobankovce je treba skupaj z informacijami o imetniku računa nemudoma, vendar najpozneje v 20 delovnih dneh po vložitvi v napravo predati pristojnim nacionalnim organom v preverjanje pristnosti. Znesek se ne sme knjižiti v dobro imetnika računa

                  3

                  Eurobankovci, katerih pristnost ni nedvoumno potrjena

                  Podoba in format sta prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce

                  Umaknitev iz obtoka.
                  Eurobankovci se obdelajo ločeno in se nemudoma, vendar najkasneje v 20 delovnih dneh po vložitvi v napravo, predajo pristojnim nacionalnim organom v preverjanje pristnosti.
                  Informacije o imetniku računa se hranijo osem tednov po odkritju eurobankovcev z napravo. Te informacije se dajo na razpolago pristojnim nacionalnim organom na njihovo zahtevo. Druga možnost je, da se v dogovoru s pristojnimi nacionalnimi organi informacije, ki omogočajo sledljivost imetnika računa, predajo tem organom skupaj z eurobankovci.
                  Znesek se lahko knjiži v dobro imetnika računa

                  4a

                  Eurobankovci, ki so prepoznani kot pristni in primerni

                  Vsa preverjanja pristnosti in primernosti, opravljena z napravo, dajo pozitiven rezultat

                  Eurobankovci se lahko uporabijo za ponovno dajanje v obtok
                  Znesek se knjiži v dobro imetnika računa

                  4b

                  Eurobankovci, ki so prepoznani kot pristni in neprimerni

                  Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno

                  Eurobankovci se ne smejo uporabiti za ponovno dajanje v obtok in se vrnejo NCB.
                  Znesek se knjiži v dobro imetnika računa

            Naprava stranki ne vrne eurobankovcev kategorij 2 in 3, če naprava omogoča preklic transakcije pologa. Takšni eurobankovci se lahko v primeru preklica transakcije zadržijo tako, da se shranijo v začasnem shranjevalniku v napravi.
      NCB se lahko z obdelovalcem gotovine dogovori, da eurobankovcev kategorije 3 ni treba fizično ločiti od eurobankovcev kategorij 4a in 4b, ter da je treba v takšnem primeru z vsemi tremi kategorijami ravnati kot z eurobankovci kategorije 3.
      Tabela 2
      Razvrščanje eurobankovcev in ravnanje z njimi z drugimi napravami, ki jih upravljajo stranke

                  Kategorija

                  Značilnosti

                  Ravnanje

                  A

                              (i)

                              Predmeti, ki niso prepoznani kot eurobankovci; ali

                              (ii)

                              domnevno ponarejeni eurobankovci; ali

                              (iii)

                              eurobankovci, katerih pristnost ni nedvoumno potrjena

                              (i)

                              Predmeti niso prepoznani kot eurobankovci iz katerega koli od naslednjih razlogov:

                                          —

                                          ne gre za eurobankovce

                                          —

                                          gre za eurobankovcem podobne predmete

                                          —

                                          napačna podoba ali format

                                          —

                                          eden ali več velikih prepognjenih vogalov ali manjkajočih delov

                                          —

                                          napaka naprave pri vlaganju ali prenosu

                              (ii)

                              Prepoznani so kot domnevno ponarejeni eurobankovci, ker sta podoba in format prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance

                              (iii)

                              Gre za eurobankovce, katerih pristnost ni nedvoumno potrjena, ker sta podoba in format prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce

                  Umaknitev iz obtoka
                  Predmete ali eurobankovce je treba nemudoma, vendar najkasneje v 20 delovnih dneh po odkritju z napravo, predati pristojnim nacionalnim organom v preverjanje pristnosti

                  B1

                  Eurobankovci, ki so prepoznani kot pristni in primerni

                  Vsa preverjanja pristnosti in primernosti, opravljena z napravo, dajo pozitiven rezultat

                  Eurobankovci se lahko izdajo strankam

                  B2

                  Eurobankovci, ki so prepoznani kot pristni in neprimerni

                  Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno

                  Eurobankovci se ne smejo izdati strankam in se vrnejo NCB

      PRILOGA IIb
      RAZVRŠČANJE EUROBANKOVCEV IN RAVNANJE Z NJIMI Z NAPRAVAMI, KI JIH UPRAVLJAJO ZAPOSLENI
      Eurobankovci se razvrstijo v eno od naslednjih kategorij in se fizično ločijo glede na kategorijo. Pri napravah, ki ne preverijo primernosti eurobankovcev, razlikovanje med kategorijama B1 in B2 ni potrebno.
      Razvrščanje eurobankovcev in ravnanje z njimi z napravami, ki jih upravljajo zaposleni

                  Kategorija

                  Značilnosti

                  Ravnanje

                  A

                              (i)

                              Predmeti, ki niso prepoznani kot eurobankovci;

                              (ii)

                              domnevno ponarejeni eurobankovci; ali

                              (iii)

                              eurobankovci, katerih pristnost ni nedvoumno potrjena

                              (i)

                              Predmeti niso prepoznani kot eurobankovci iz katerega koli od naslednjih razlogov:

                                          —

                                          ne gre za eurobankovce

                                          —

                                          gre za eurobankovcem podobne predmete

                                          —

                                          napačna podoba ali format

                                          —

                                          eden ali več velikih prepognjenih vogalov ali manjkajočih delov

                                          —

                                          napaka naprave pri vlaganju ali prenosu

                              (ii)

                              Prepoznani so kot domnevno ponarejeni bankovci, ker sta podoba in format prepoznana, vendar eden ali več zaščitnih elementov, ki jih je naprava preverila, ni zaznanih ali so očitno zunaj tolerance

                              (iii)

                              Gre za eurobankovce, katerih pristnost ni nedvoumno potrjena, ker sta podoba in format prepoznana, vendar zaradi odstopanj v kakovosti in/ali toleranci niso prepoznani vsi zaščitni elementi, ki jih je naprava preverila. V večini primerov gre za neprimerne eurobankovce

                  Naprava vrne predmete ali eurobankovce upravljavcu v nadaljnje ocenjevanje in ravnanje

                              (i)

                              predmeti, ki niso prepoznani kot eurobankovci: potem ko jih zaposleni vizualno oceni, se ločijo od domnevno ponarejenih eurobankovcev in od eurobankovcev, katerih pristnosti ni nedvoumno potrjena;

                              (ii)

                              domnevno ponarejeni eurobankovci; in

                              (iii)

                              eurobankovci, katerih pristnost ni nedvoumno potrjena: obdelajo se ločeno in se nemudoma, vendar najkasneje v 20 delovnih dneh po vložitvi v napravo, predajo pristojnim nacionalnim organom v končno preverjanje pristnosti.

                  B1

                  Eurobankovci, ki so prepoznani kot pristni in primerni

                  Vsa preverjanja pristnosti in primernosti, opravljena z napravo, dajo pozitiven rezultat

                  Eurobankovci se lahko uporabijo za ponovno dajanje v obtok.
                  Znesek se knjiži v dobro imetnika računa

                  B2

                  Eurobankovci, ki so prepoznani kot pristni in neprimerni

                  Vsa preverjanja pristnosti, opravljena z napravo, dajo pozitiven rezultat. Najmanj eno preverjeno merilo primernosti ni izpolnjeno

                  Eurobankovci se ne smejo uporabiti za ponovno dajanje v obtok in se vrnejo NCB.
                  Znesek se knjiži v dobro imetnika računa

            Posebna pravila razvrščanja in sortiranja za nekatere naprave, ki jih upravljajo zaposleni
      1.   Naprave za preverjanje bankovcev razvrstijo in fizično sortirajo eurobankovce v kategorije A, B1 in B2, kakor je določeno v Prilogi IIb, za kar so potrebne najmanj tri namenske izhodne enote, da ni potrebno poseganje upravljavca naprave.
      2.   Vendar pa lahko eurobankovce razvrstijo in sortirajo tudi naprave za preverjanje bankovcev, ki imajo samo dve namenski izhodni enoti, če so izpolnjene naslednje zahteve:

                  (a)

                  Preverjanja pristnosti in primernosti se opravijo istočasno, med enim samim prehodom bankovcev skozi napravo. Med tem prehodom skozi napravo se morajo vsi eurobankovci kategorije B1 sortirati v eno stacionarno izhodno enoto, medtem ko se morajo eurobankovci kategorij A in B2 sortirati v ločeno stacionarno izhodno enoto, ki nima fizičnega stika z nobenim eurobankovcem kategorije B1.

                  (b)

                  Če se ugotovi, da se v drugi izhodni enoti nahaja eurobankovec kategorije A, mora upravljavec ponovno spustiti eurobankovec(-ce) iz druge izhodne enote skozi napravo. Med tem drugim prehodom skozi napravo se morajo domnevno ponarejeni eurobankovci ločiti od eurobankovcev kategorije B2, tako da se sortirajo v ustrezno namensko izhodno enoto.

            3.   Naprave za preverjanje pristnosti bankovcev razvrstijo in fizično sortirajo eurobankovce v kategoriji A in B, za kar sta potrebni najmanj dve namenski izhodni enoti, da ni potrebno poseganje upravljavca naprave.
      4.   Vendar pa lahko eurobankovce razvrstijo in sortirajo tudi naprave za preverjanje pristnosti bankovcev, ki imajo samo eno namensko izhodno enoto, če so izpolnjene naslednje zahteve.

                  (a)

                  Naprava mora vsakokrat, ko obdela eurobankovec kategorije A, nemudoma ustaviti obdelavo in obdržati eurobankovec kategorije A v položaju, ki onemogoča vsakršen fizični stik z eurobankovci, katerih pristnosti je bila potrjena.

                  (b)

                  Rezultat preverjanja pristnosti se mora za vsak posamezen eurobankovec kategorije A izpisati na zaslonu.

                  (c)

                  Naprava mora ob ustavitvi obdelave preveriti prisotnost eurobankovca kategorije A, obdelavo pa je mogoče nadaljevati šele, ko upravljavec eurobankovec kategorije A fizično odstrani.

                  (d)

                  Pri vsaki ustavitvi postopka obdelave sme biti upravljavcu dosegljiv največ en eurobankovec kategorije A.

      PRILOGA IIIa
      MINIMALNI STANDARDI ZA SAMODEJNO PREVERJANJE PRIMERNOSTI EUROBANKOVCEV
      Ta priloga določa minimalne standarde za samodejno preverjanje primernosti eurobankovcev z napravami za obdelavo bankovcev.
      V okviru preverjanja primernosti so neprimerni vsi eurobankovci, ki imajo kakršno koli poškodbo, v zvezi s katero je opredeljena obvezna zahteva, kakor je določeno v nadaljevanju.
      Sprejemljiva stopnja tolerance za preverjanja primernosti z napravami za obdelavo bankovcev je 5 %. To pomeni, da lahko naprave napačno razvrstijo in sortirajo kot primerne največ 5 % eurobankovcev, ki ne izpolnjujejo meril primernosti.
      Tabela 1
      Seznam meril sortiranja za samodejno sortiranje glede na primernost

                  Poškodba

                  Opredelitev

                  1.

                  Umazanija

                  Splošna razporeditev umazanije po celotnem eurobankovcu

                  2.

                  Madež

                  Lokalizirana koncentracija umazanije

                  3.

                  Popisan bankovec

                  Dodana podoba ali napis, ki je na kakršen koli način zapisan ali zaznamovan na eurobankovcu

                  4.

                  Razbarvan bankovec

                  Pomanjkanje barve na delu eurobankovca ali na celotnem eurobankovcu, npr. opran eurobankovec

                  5.

                  Raztrganina

                  Samo po sebi razumljivo

                  6.

                  Luknja

                  Samo po sebi razumljivo

                  7.

                  Okrnjenost

                  Eurobankovci, ki jim manjka del ali več delov vzdolž najmanj enega roba (v nasprotju z luknjami)

                  8.

                  Popravila

                  Deli enega ali več eurobankovcev, spojeni z lepilnim trakom, lepilom ali kako drugače

                  9.

                  Zmečkanine

                  Več naključnih pregibov

                  10.

                  Mlahavost

                  Strukturno poslabšanje, katerega posledica je izrazito pomanjkanje trdnosti

                  11.

                  Guba

                  Samo po sebi razumljivo

                  12.

                  Prepognjen vogal

                  Samo po sebi razumljivo

            Nadaljnje informacije o merilih sortiranja
      1.   Umazanija
      Umazanija poveča optično gostoto eurobankovcev. Naslednja tabela določa največje povečanje gostote pri mejnih vzorcih v primerjavi z novimi eurobankovci, ki jo lahko imajo eurobankovci, da se razvrstijo kot primerni:
      Tabela 2
      Stopnje optične gostote

                  Apoen

                  Največje povečanje gostote pri mejnem vzorcu v primerjavi z novimi eurobankovci

                  Filter

                  5 EUR

                  0,06

                  Škrlatni

                  10 EUR

                  0,06

                  Škrlatni

                  20 EUR

                  0,08

                  Škrlatni

                  50 EUR

                  0,07

                  Škrlatni

                  100 EUR

                  0,07

                  Škrlatni

                  200 EUR

                  0,04

                  Škrlatni

                  500 EUR

                  0,04

                  Škrlatni

            Eurobankovci, ki ne izpolnjujejo teh meril, so neprimerni. NCB hranijo referenčne eurobankovce, ki kažejo stopnjo umazanije, ki izhaja iz teh meril. Denzitometrična merjenja referenčnih eurobankovcev temeljijo na naslednjih merilih:

                  —

                  Standard za merjenje gostote: ISO 5, dela 3 in 4

                  —

                  Standard za filtre: DIN 16536

                  —

                  Absolutna merjenja: standardna kalibracija (bela točka)

                  —

                  Polarizacijski filter: vključen

                  —

                  Odprtina: 3 mm

                  —

                  Osvetljenost: D65/2

                  —

                  Ozadje: standardna kalibracija z belo točko

            Povečanje gostote pri referenčnem bankovcu je najvišja vrednost med povprečji najmanj štirih merilnih točk, ki se izmerijo na sprednji in zadnji strani bankovca na nepotiskani površini, kjer ni nobene spremembe zaradi vodnega znaka.
      2.   Madež
      Eurobankovci z lokalizirano koncentracijo umazanije v velikosti najmanj 9 mm krat 9 mm na nepotiskani površini ali najmanj 15 mm krat 15 mm na potiskani površini so neprimerni.
      3.   Popisan bankovec
      Trenutno ni nobene obvezne zahteve za odkrivanje popisanih bankovcev.
      4.   Razbarvan bankovec
      Razbarvanje eurobankovcev se lahko pojavi, npr. če so bili oprani ali izpostavljeni agresivnim kemičnim sredstvom. Tovrstne neprimerne eurobankovce je mogoče odkriti s slikovnimi ali ultravijoličnimi detektorji.
      5.   Raztrganina
      Eurobankovci z razprtimi raztrganinami, ki jih trak(-ovi) za prenos bankovcev v napravi delno ali v celoti ne prekrije(-jo), so neprimerni, če je velikost raztrganine večja od spodaj navedene.
      Tabela 3
      Raztrganina

                  Smer

                  Širina

                  Dolžina

                  Navpično

                  4 mm

                  8 mm

                  Vodoravno

                  4 mm

                  15 mm

                  Diagonalno

                  4 mm

                  18 mm (1)

            6.   Luknja
      Eurobankovci z luknjami, ki jih trak(-ovi) za prenos bankovcev v napravi delno ali v celoti ne prekrije(-jo), so neprimerni, če je luknja večja od 10 mm2.
      7.   Okrnjenost
      Eurobankovci, katerih dolžina je zmanjšana za najmanj 6 mm ali katerih širina je zmanjšana za najmanj 5 mm, so neprimerni. Vsa merjenja se nanašajo na razlike glede na nominalne dolžine in širine eurobankovcev.
      8.   Popravila
      Popravljen eurobankovec je ustvarjen s spojitvijo delov eurobankovca(-ev), npr. z uporabo lepilnega traku ali lepila. Eurobankovec z lepilnim trakom, ki pokriva površino, večjo od 10 mm krat 40 mm, in je debelejši od 50 µm, je neprimeren.
      9.   Zmečkanine
      Zmečkani eurobankovci se lahko običajno prepoznajo po zmanjšani stopnji njihove odsevnosti ali trdnosti. Tukaj ni nobene obvezne zahteve.
      10.   Mlahavost
      Kolikor je mogoče, se eurobankovci z zelo malo trdnosti sortirajo kot neprimerni. Ker je mlahavost običajno povezana z umazanijo, mlahave eurobankovce praviloma odkrijejo tudi senzorji za umazanijo. Tukaj ni nobene obvezne zahteve.
      11.   Guba
      Zgubane eurobankovce lahko zaradi njihove zmanjšane dolžine ali širine odkrijejo senzorji, ki preverjajo velikost eurobankovcev. Poleg tega jih lahko odkrijejo senzorji za debelino. Vendar pa se zaradi tehničnih omejitev lahko prepoznajo in so neprimerne samo gube, ki izpolnjujejo merila, določena za okrnjenost, tj. gube, katerih posledica je zmanjšanje dolžine za več kot 6 mm ali zmanjšanje širine za več kot 5 mm.
      12.   Prepognjen vogal
      Eurobankovec, ki ima prepognjen vogal s površino več kakor 130 mm2 in z dolžino krajšega roba več kakor 10 mm, je neprimeren.

         (1)  Dolžina se izmeri tako, da se od vrha raztrganine do roba bankovca, kjer se raztrganina začne, potegne ravna črta (pravokotna projekcija), ne pa z merjenjem dolžine same raztrganine.

      PRILOGA IIIb
      MINIMALNI STANDARDI ZA ROČNO PREVERJANJE PRIMERNOSTI EUROBANKOVCEV
      Ta priloga določa minimalne standarde za ročno preverjanje primernosti eurobankovcev, ki ga opravijo usposobljeni zaposleni.
      V okviru preverjanja primernosti so neprimerni vsi eurobankovci, ki imajo kakršno koli poškodbo iz spodnje tabele ali očitno opazno poškodbo na enem od vidnih zaščitnih elementov. Vendar pa se lahko zgubani eurobankovci in eurobankovci s prepognjenimi vogali ročno poravnajo, kjer je to mogoče. Preverjanja primernosti se opravijo z vizualnim pregledom posamičnega eurobankovca in ne zahtevajo uporabe nobenih orodij.
      Seznam meril sortiranja za ročno preverjanje primernosti

                  Značilnost

                  Opis

                  1.

                  Umazanija

                  Vizualno opazna razporeditev umazanije po eurobankovcu

                  2.

                  Madež

                  Vizualno opazna lokalizirana koncentracija umazanije

                  3.

                  Popisan bankovec

                  Vizualno opazna dodana podoba ali napis, ki je na kakršen koli način zapisan ali zaznamovan na eurobankovcu

                  4.

                  Razbarvan bankovec

                  Vizualno opazno pomanjkanje barve na delu eurobankovca ali na celotnem eurobankovcu, npr. opran eurobankovec

                  5.

                  Raztrganina

                  Eurobankovec z najmanj eno raztrganino na robu

                  6.

                  Luknja

                  Eurobankovec z najmanj eno vizualno opazno luknjo

                  7.

                  Okrnjenost

                  Eurobankovec, ki mu manjka del ali več delov vzdolž najmanj enega roba (v nasprotju z luknjami), npr. manjkajoč vogal

                  8.

                  Popravilo

                  Deli enega ali več eurobankovcev, spojeni z lepilnim trakom, lepilom ali kako drugače

                  9.

                  Zmečkanine

                  Eurobankovec z več naključnimi pregibi, ki močno vplivajo na njegov izgled

                  10.

                  Mlahavost

                  Eurobankovec s strukturnim poslabšanjem, katerega posledica je izrazito pomanjkanje trdnosti

                  11.

                  Zguban eurobankovec

                  Eurobankovec, ki je zguban, vključno z eurobankovcem, ki ga ni mogoče poravnati

                  12.

                  Prepognjen vogal

                  Eurobankovec z najmanj enim očitno opaznim prepognjenim vogalom

      PRILOGA IV
      ZBIRANJE PODATKOV OD OBDELOVALCEV GOTOVINE
      1.   Cilji
      Cilj zbiranja podatkov je, da se NCB in ECB omogoči spremljanje zadevnih dejavnosti obdelovalcev gotovine in nadziranje razvoja gotovinskega cikla.
      2.   Splošna načela
      2.1   Podatki o napravah za obdelavo bankovcev se sporočajo samo v primerih, kadar se naprave uporabljajo za ponovno dajanje bankovcev v obtok.
      2.2   Obdelovalci gotovine morajo NCB v svoji državi članici redno zagotavljati:

                  —

                  informacije o poslovalnicah, v katerih se obdeluje gotovina, kot so podružnice, ter

                  —

                  informacije o napravah za obdelavo bankovcev in avtomatih za dvig gotovine.

            2.3   Poleg tega morajo obdelovalci gotovine, ki dajejo eurobankovce ponovno v obtok prek naprav za obdelavo bankovcev in prek avtomatov za dvig gotovine, NCB v svoji državi članici redno zagotavljati:

                  —

                  informacije o obsegu gotovinskih poslov (število obdelanih eurobankovcev), pri katerih so uporabljene naprave za obdelavo bankovcev in avtomati za dvig gotovine,

                  —

                  informacije o oddaljenih podružnicah kreditnih institucij z majhnim obsegom gotovinskih poslov, v katerih se preverjanje primernosti opravlja ročno.

            3.   Vrste podatkov in zahteve za poročanje
      3.1   Zbrani podatki se glede na njihovo naravo delijo na glavne podatke in operativne podatke.
      Glavni podatki
      3.2   Glavni podatki obsegajo informacije o: (a) posamičnih obdelovalcih gotovine in njihovih napravah za obdelavo bankovcev in avtomatih za dvig gotovine, ki so v obratovanju; ter (b) oddaljenih podružnicah kreditnih institucij.
      3.3   Glavni podatki se NCB zagotovijo na dan začetka uporabe tega sklepa, nato pa vsakih šest mesecev. Podatke, določene v obrazcu iz Dodatka 1, je treba zagotoviti, vendar pa lahko NCB zahteva, da se zagotovijo v drugačni obliki. V prehodnem obdobju lahko NCB zahtevajo mesečno poročanje, če je bila taka njihova praksa, preden je začel veljati ta sklep, ali četrtletno poročanje.
      3.4   NCB se lahko iz razlogov spremljanja odloči za zbiranje podatkov na lokalni ravni, na primer na ravni podružnic.
      3.5   NCB se lahko odloči, da iz zahtev za poročanje izvzame naprave za obdelavo eurobankovcev, ki se uporabljajo samo za obdelavo eurobankovcev, ki se izdajo prek okenca.
      3.6   Podatke o oddaljenih podružnicah, določene v obrazcu iz Dodatka 3, je treba zagotoviti, vendar pa lahko NCB zahteva, da se zagotovijo v drugačni obliki.
      Operativni podatki
      3.7   Operativni podatki so podatki, ki jih obdelovalci gotovine zberejo med obdelavo eurobankovcev in njihovim ponovnim dajanjem v obtok.
      3.8   NCB se lahko odloči, da iz obveznosti poročanja operativnih podatkov izvzame druge gospodarske subjekte v smislu člena 6(1) Uredbe (ES) št. 1338/2001, če je število eurobankovcev, ki jih ponovno dajo v obtok prek avtomatov za dvig bankovcev, pod pragom, ki ga določi NCB.
      3.9   Podatki se zagotovijo vsakih šest mesecev. Podatki se sporočijo NCB najkasneje v dveh mesecih po zadevnem obdobju poročanja, tj. konec februarja in konec avgusta. Podatki se lahko zagotovijo z uporabo obrazca iz Dodatka 2. V prehodnem obdobju lahko NCB zahtevajo mesečno poročanje, če je bila taka njihova praksa, preden je začel veljati ta sklep, ali četrtletno poročanje.
      3.10   Podatke zagotovijo obdelovalci gotovine, ki fizično obdelujejo eurobankovce. Če je obdelovalec gotovine preverjanje pristnosti in primernosti oddal v izvajanje drugemu obdelovalcu gotovine, mora podatke zagotoviti obdelovalec gotovine, določen v skladu s členom 3(2).
      3.11   Obdelovalci gotovine morajo podatke sporočiti v obliki števila eurobankovcev (obseg), podatki morajo biti zbrani na nacionalni ravni in razčlenjeni po apoenih eurobankovcev. Za oddaljene podružnice kreditnih institucij se operativni podatki sporočajo ločeno.
      3.12   NCB se lahko iz razlogov spremljanja odloči za zbiranje podatkov na lokalni ravni, na primer na ravni podružnic.
      3.13   NCB se lahko odloči, da iz zahtev za poročanje izvzame eurobankovce, ki se obdelajo z napravami za obdelavo bankovcev in se izdajo prek okenca.
      3.14   Od obdelovalcev gotovine, ki so preverjanje pristnosti in primernosti oddali v izvajanje drugemu obdelovalcu gotovine, se lahko zahteva, da NCB zagotovijo podrobne informacije o tem drugem obdelovalcu gotovine.
      3.15   Podatke o oddaljenih podružnicah, določene v obrazcu iz Dodatka 3, je treba zagotoviti, vendar pa lahko NCB zahteva, da se zagotovijo v drugačni obliki, in se z obdelovalcem gotovine dogovori o zbiranju obsežnejših podatkov.
      4.   Zaupnost in objava podatkov
      4.1   Glavni in operativni podatki se obravnavajo kot zaupni.
      4.2   NCB in ECB se lahko odločijo, da na podlagi podatkov, pridobljenih v skladu s to prilogo, objavijo poročila ali statistične podatke. Pri vsaki takšni objavi se podatki združijo na način, da nobenega podatka ni mogoče pripisati posameznemu poročevalcu.

         DODATKA 1
         OBRAZEC ZA POROČANJE
         Glavni podatki
         Te informacije je treba sporočiti:
         [Ime NCB; kontaktni podatki za vprašanja; naslov]
         1.   Informacije o obdelovalcu gotovine
         Ime obdelovalca gotovine:
         Naslov sedeža:
         Poštna številka:
         Kraj:
         Ulica:
         Vrsta družbe:

                     —

                     Kreditna institucija

                     —

                     Menjalnica

                     —

                     Družba za prevoz gotovine, ki ni plačilna institucija

                     —

                     Trgovec (na drobno)

                     —

                     Igralnica

                     —

                     Drugo, vključno s plačilnimi institucijami, ki še niso zajete v eni izmed zgornjih kategorij (navesti)

               Kontaktne osebe:
         Imena:
         Telefonske št.:
         Št. telefaksa:
         Elektronski naslovi:
         Zunanji izvajalec (če pride v poštev)
         Ime:
         Naslov:
         Poštna številka:
         Kraj:
         2.   Naprave, ki jih upravljajo stranke

                     Vrsta

                     Proizvajalec (1)

                     Naziv naprave (1)

                     Opis (1)

                     (sistem odkrivanja/verzija programske opreme)

                     Skupno število naprav v obratovanju

                     Vplačilni avtomati (CIM)

                     Vplačilno-izplačilni avtomati (CRM)

                     Kombinirani vplačilni avtomati (CCM)

                     Izplačilni avtomati (COM)

                     Blagajniške plačilno-izplačilne naprave (TARM) (2)

                     Blagajniške naprave (TAM) (2)

               3.   Naprave, ki jih upravljajo zaposleni

                     Vrsta

                     Proizvajalec (3)

                     Naziv naprave (3)

                     Opis (3)

                     (sistem odkrivanja/verzija programske opreme)

                     Skupno število naprav v obratovanju

                     Naprave za sortiranje bankovcev (BPM)

                     Naprave za preverjanje pristnosti bankovcev (BAM)

                     Blagajniške plačilno-izplačilne naprave (TARM) (4)

                     Blagajniške naprave (TAM) (4)

               4.   Avtomati za dvig gotovine

                     Vrsta

                     Skupno število avtomatov v obratovanju

                     Bankomati

                     Samopostrežne blagajne (SCoT)

                     Drugo

            (1)  Ti podatki se vnesejo v skladu z ustreznimi vnosi na spletni strani ECB, razen če ECB da na razpolago enoznačno identifikacijsko številko.

            (2)  Uporabljene kot naprave, ki jih upravljajo stranke.

            (3)  Ti podatki se vnesejo v skladu z ustreznimi vnosi na spletni strani ECB, razen če ECB da na razpolago enoznačno identifikacijsko številko.

            (4)  Uporabljene izključno kot naprave, ki jih upravljajo zaposleni.

         DODATKA 2
         OBRAZEC ZA POROČANJE
         Operativni podatki
         1.   Informacije o obdelovalcu gotovine

                     Ime obdelovalca gotovine

                     Obdobje poročanja

               2.   Podatki
         Navedite podatke, zbrane na nacionalni ali regionalni ravni, kakor odloči NCB – brez oddaljenih podružnic.

                     Skupno število obdelanih eurobankovcev (1)

                     Od tega eurobankovci, ki so sortirani kot neprimerni (1)

                     Od tega eurobankovci, ki so ponovno dani v obtok (2)

                     5 EUR

                     10 EUR

                     20 EUR

                     50 EUR

                     100 EUR

                     200 EUR

                     500 EUR

                     Število eurobankovcev, izdanih prek naprav, ki jih upravljajo stranke, in prek avtomatov za dvig gotovine

               Za kreditne institucije so ti podatki obvezni.

            (1)  Ta postavka zajema tako naprave, ki jih upravljajo zaposleni, kot tudi naprave, ki jih upravljajo stranke.

            (2)  Izvzeti so eurobankovci, ki se vrnejo NCB, in eurobankovci, ki se ponovno dajo v obtok prek okenca in niso obdelani z napravo, ki jo upravljajo zaposleni.

         DODATKA 3
         ODDALJENE PODRUŽNICE KREDITNIH INSTITUCIJ
         Te informacije zagotovijo samo kreditne institucije, ki imajo oddaljene podružnice iz člena 7(1).
         1.   Informacije o kreditni instituciji

                     Ime kreditne institucije

                     Obdobje poročanja

               2.   Podatki

                     Ime oddaljene podružnice

                     Naslov

                     Število eurobankovcev, izdanih prek naprav, ki jih upravljajo stranke, in prek avtomatov za dvig gotovine


title: 2013/522/EU: Sklep Sveta z dne 7. oktobra 2013 o sklenitvi Sporazuma med Evropsko unijo in Republiko Zelenortski otoki o ponovnem sprejemu oseb, ki prebivajo brez dovoljenja

text:
               24.10.2013

               SL

               Uradni list Evropske unije

               L 282/13

         SKLEP SVETA
   z dne 7. oktobra 2013
   o sklenitvi Sporazuma med Evropsko unijo in Republiko Zelenortski otoki o ponovnem sprejemu oseb, ki prebivajo brez dovoljenja
   (2013/522/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(3) v povezavi s točko (a)(v) člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               V skladu s Sklepom Sveta 2013/77/EU (1) je bil v imenu Unije podpisan Sporazum med Evropsko unijo in Republiko Zelenortski otoki o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), s pridržkom njegove sklenitve.

               (2)

               Sporazum bi bilo treba odobriti.

               (3)

               S členom 18 Sporazuma se ustanovi skupni odbor za ponovni sprejem, ki v skladu s členom 18(5) sprejme svoj poslovnik. Primerno je, da se določi poenostavljen postopek za opredelitev stališča Unije v okviru skupnega odbora za ponovni sprejem v zvezi s sprejetjem navedenega poslovnika.

               (4)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola Združeno kraljestvo ne sodeluje pri sprejetju tega sklepa, ki zanj ni zavezujoč in se v njem ne uporablja.

               (5)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, in brez poseganja v člen 4 navedenega protokola Irska ne sodeluje pri sprejetju tega sklepa, ki zanjo ni zavezujoč in se v njej ne uporablja.

               (6)

               V skladu s členoma 1 in 2 Protokola (št. 22) o stališču Danske, ki je priložen k Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Sporazum med Evropsko unijo in Republiko Zelenortski otoki o ponovnem sprejemu oseb, ki prebivajo brez dovoljenja (v nadaljnjem besedilu: Sporazum), se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta imenuje osebo(-e), pristojno(-e), da v imenu Unije pošlje(-jo) uradno obvestilo iz člena 22(2) Sporazuma, s čimer bo izraženo soglasje Unije, da jo ta sporazum zavezuje (2).
   Člen 3
   Komisija, ki ji pomagajo strokovnjaki iz držav članic, zastopa Unijo v skupnem odboru za ponovni sprejem, ustanovljenem s členom 18 Sporazuma.
   Člen 4
   Stališče Unije v okviru skupnega odbora za ponovni sprejem glede sprejetja poslovnika odbora v skladu s členom 18(5) Sporazuma sprejme Komisija po posvetovanju s posebnim odborom, ki ga imenuje Svet.
   Člen 5
   Ta sklep začne veljati na dan sprejetja.

      V Luxembourgu, 7. oktobra 2013

            Za Svet

            Predsednik

         J. BERNATONIS

      (1)  UL L 37, 8.2.2013, str. 1.

      (2)  Datum začetka veljavnosti Sporazuma bo v Uradnem listu Evropske unije objavil generalni sekretariat Sveta.


title: 2009/856/ES: Sklep Komisije z dne 27. novembra 2009 o sprejetju sklepa o financiranju za leto 2010 za komunikacijske ukrepe, študije, ocene in o neposredni donaciji Svetovni organizaciji za zdravje živali v skladu s členom 168(1)(c) Uredbe (ES, Euratom) št. 2342/2002

text:
               28.11.2009

               SL

               Uradni list Evropske unije

               L 313/126

      SKLEP KOMISIJE

   z dne 27. novembra 2009
   o sprejetju sklepa o financiranju za leto 2010 za komunikacijske ukrepe, študije, ocene in o neposredni donaciji Svetovni organizaciji za zdravje živali v skladu s členom 168(1)(c) Uredbe (ES, Euratom) št. 2342/2002
   (2009/856/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti členov 20, 23 in 41 Odločbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2) (v nadaljnjem besedilu: finančna uredba), in zlasti člena 75 Uredbe,
   ob upoštevanju Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (3) (v nadaljnjem besedilu: izvedbena pravila), in zlasti člena 90 Uredbe,
   ob upoštevanju naslednjega:

               (1)

               Odločba 2009/470/ES določa postopke, ki urejajo finančni prispevek Skupnosti za posebne veterinarske ukrepe, zlasti glede politike informiranja o zdravju živali, dobrem počutju živali in varnosti hrane ter tehničnih in znanstvenih ukrepih.

               (2)

               Skupnost v skladu s členom 19 Odločbe 2009/470/ES odobri finančni prispevek za oblikovanje politike informiranja na področju zdravja in dobrega počutja živali ter varnosti proizvodov živalskega izvora, vključno z izvedbo študij, potrebnih za pripravo in razvoj zakonodaje na področju dobrega počutja živali.

               (3)

               Akcijski načrt Skupnosti za zaščito in dobro počutje živali za obdobje 2006–2010 (4) zlasti predvideva vključenost in obveščenost imetnikov/oskrbnikov z živalmi in širše javnosti o veljavnih standardih zaščite in dobrega počutja živali ter nadaljnje podpiranje in sprožanje novih mednarodnih pobud za dvig ozaveščenosti in doseganje širokega soglasja o zaščiti živali. Da bi državljanom pojasnili razlike v sistemih reje živali ter stroške in koristi višjih standardov na področju zaščite živali, se v Evropi in tujini izvaja evropska strategija za komunikacijo na področju zaščite živali.

               (4)

               Sporočilo Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o novi strategiji za zdravstveno varstvo živali za EU (2007–2013) priznava pomen dialoga med državljani, združenji civilne družbe ter institucijami ES (zlasti Komisije).

               (5)

               Zato je bila v preteklih letih vzpostavljena učinkovita komunikacijska strategija z zainteresiranimi stranmi, organizacijami in celotno družbo za spodbujanje razprave o zdravju živali in načel strategije za zdravstveno varstvo živali. To komunikacijsko strategijo je treba nadaljevati. V letu 2010 namerava Komisija med tednom veterine EU spodbujati predvsem pomen identifikacije in sledljivosti živih živali in v prehranjevalni verigi.

               (6)

               Leto 2011 je bilo imenovano za „svetovno leto veterine 2011“ in bo zaznamovalo 250-letnico veterinarskega izobraževanja na svetu. Pripravljena bo komunikacijska strategija za različne zainteresirane strani z namenom, da se poudari pomen tega leta in da se zainteresirane strani informira o dogodkih, ki bodo ob tej obletnici organizirani v tem letu.

               (7)

               Člen 41 Odločbe 2009/407/ES Komisijo obvezuje, da Svetu in Parlamentu predloži poročilo o veterinarskih razmerah in stroškovni učinkovitosti izvajanja programov za izkoreninjenje, nadzor in spremljanje živalskih bolezni.

               (8)

               Zato je primerno, da Skupnost financira študije, ocene učinkov, ocene in politike informiranja na področjih varnosti hrane, zdravja in dobrega počutja živali ter zootehnike za leto 2010. Določiti je treba najvišji znesek, ki ga Skupnost dodeli za te ukrepe.

               (9)

               V skladu s členom 22 Odločbe 2009/470/ES lahko Skupnost sprejme ali državam članicam ali mednarodnim organizacijam pomaga pri sprejetju tehničnih in znanstvenih ukrepov, potrebnih za razvoj zakonodaje Skupnosti na področju veterine in za razvoj izobraževanja ali usposabljanja na področju veterine.

               (10)

               Svetovna organizacija za zdravje živali (OIE) je medvladna organizacija, ki je odgovorna za izboljšanje zdravja živali po celem svetu. Svetovna trgovinska organizacija (STO) jo priznava kot referenčno organizacijo za določanje standardov za mednarodno trgovino z živalmi in živalskimi proizvodi.

               (11)

               OIE je med 12. in 14. oktobrom 2009 organizirala svetovno konferenco „Razvoj veterinarskega izobraževanja za varnejši svet“.

               (12)

               Konferenca OIE je priložnost, da se med dekani in direktorji veterinarskih institucij ter ključnimi nacionalnimi oblikovalci politik s celega sveta in pri razvijanju veterinarskega izobraževanja v sodelujočih državah zagotovi boljše razumevanje politike Skupnosti o zdravju živali. Finančna podpora Skupnosti za razširjanje zbornika svetovne konference OIE je zato v skladu z njenim ciljem, da izboljša veterinarski položaj v Skupnosti.

               (13)

               OIE načrtuje mednarodno konferenco o slinavki in parkljevki. Ta konferenca bo podprla ukrepe iz Sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o novi strategiji za zdravstveno varstvo živali za EU (2007–2013). Zato je primerno, da se Skupnost vključi v to pobudo in tako spodbuja razvoj zakonodaje Skupnosti v zvezi s to boleznijo. Skupnost se mora zato vključiti v pobudo OIE.

               (14)

               V skladu s členom 75 finančne uredbe in členom 90(1) izvedbenih pravil mora institucija ali organi, na katere je ta institucija prenesla pooblastila, pred odobritvijo izdatka iz proračuna Skupnosti sprejeti sklep o financiranju, ki določa bistvene sestavine ukrepa, ki zahteva izdatke.

               (15)

               V skladu s členom 168(1)(c) izvedbenih pravil se v primeru organov, ki imajo dejanski monopol, donacije lahko dodelijo brez razpisa za zbiranje predlogov. OIE ima dejanski monopol v svojem sektorju, zato za sodelovanje Skupnosti pri razširjanju tehničnega in znanstvenega gradiva v zvezi s svetovno konferenco OIE „Razvoj veterinarskega izobraževanja za varnejši svet“ ter pri organizaciji in gostovanju mednarodne konference o slinavki in parkljevki razpis za zbiranje predlogov ni potreben.

               (16)

               Ta sklep o financiranju lahko zajema tudi zamudne obresti na podlagi člena 83 finančne uredbe in člena 106(5) izvedbenih pravil.

               (17)

               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

         SKLENILA:
   Člen 1
   Sprejmejo se dejavnosti za izvajanje komunikacijskih ukrepov, študij in ocen ter za neposredno donacijo Svetovni organizaciji za zdravje živali, kakor so določene v Prilogi. Ta sklep je sklep o financiranju v smislu člena 75 finančne uredbe.
   Člen 2
   Najvišji prispevek, odobren s tem sklepom, za izvajanje programa v višini 3 685 000 EUR se financira iz proračunske vrstice splošnega proračuna Evropskih skupnosti za leto 2009:

               —

               Proračunska vrstica 17 04 02 01: 3 685 000 EUR

         Ta sredstva lahko vključujejo tudi zamudne obresti.
   Člen 3
   Donacije za OIE bodo dodeljene s sporazumom o donaciji brez razpisa za zbiranje predlogov v skladu s pogoji, podrobno opredeljenimi v priloženem delovnem programu, saj je OIE medvladna organizacija za izboljšanje zdravja živali po celem svetu in ima dejanski monopol.

      V Bruslju, 27. novembra 2009

            Za Komisijo

         Androulla VASSILIOU

            Članica Komisije

      (1)  UL L 155, 18.6.2009, str. 30.

      (2)  UL L 248, 16.9.2002, str. 1.

      (3)  UL L 357, 31.12.2002, str. 1.

      (4)  COM(2006) 13 konč.

      PRILOGA

         ODLOČBA SVETA 2009/470/ES Z DNE 25. MAJA 2009 O ODHODKIH NA PODROČJU VETERINE IN ZLASTI ČLENOV 20, 22, 23 IN 41 ODLOČBE — DEJAVNOSTI ZA LETO 2010

      1.1   Uvod

      Ta program vsebuje šest izvedbenih ukrepov za leto 2010. Na podlagi ciljev, opredeljenih v Odločbi Sveta 2009/470/ES z dne 25. maja 2009 o odhodkih na področju veterine se proračunska sredstva in glavne dejavnosti razdelijo:

                  —

                  za donacije (izvajajo se preko neposrednega centraliziranega upravljanja) (1.2):

                              —

                              Za financiranje razširjanja zbornika mednarodne konference „Razvoj veterinarskega izobraževanja za varnejši svet“, ki jo je med 12. in 14. oktobrom 2009 organizirala OIE, se odobri finančni prispevek Skupnosti v višini 50 000 EUR, ki pomeni sofinanciranje Skupnosti do največ 80 % skupnih upravičenih stroškov.

                              —

                              Za financiranje mednarodne konference o slinavki in parkljevki, ki jo v letu 2010 prireja OIE, se odobri finančni prispevek Skupnosti v višini 200 000 EUR, ki pomeni sofinanciranje Skupnosti do največ 33 % skupnih upravičenih stroškov.

                  —

                  za javno naročilo (izvaja se preko neposrednega centraliziranega upravljanja) (1.3):

                              —

                              Za uporabo okvirne pogodbe za izvedbo študije v okviru poročila o veterinarskih razmerah in o stroškovni učinkovitosti izvajanja programov za izkoreninjenje, nadzor in spremljanje živalskih bolezni se odobri do največ 100 000 EUR.

                              —

                              Za uporabo okvirne pogodbe za pripravo komunikacijske kampanje za spodbujanje „svetovnega leta veterine 2011“ se odobri do največ 200 000 EUR.

                              —

                              Za uporabo okvirne pogodbe za publikacije ter razširjanje informacij in strategije o dobrem počutju živali se odobri do največ 230 000 EUR.

                              —

                              Za uporabo okvirne pogodbe za publikacije ter razširjanje informacij za spodbujanje razprave o zdravju živali in načel strategije za zdravstveno varstvo živali se odobri do največ 2 905 000 EUR.

            1.2   Donacije

      1.2.1   Finančni prispevek Skupnosti za financiranje razširjanja zbornika mednarodne konference „Razvoj veterinarskega izobraževanja za varnejši svet“, ki jo je med 12. in 14. oktobrom 2009 organizirala Svetovna organizacija za zdravje živali (OIE)

      Donacije zajema pisni sporazum.

         Pravna podlaga

      Člen 23 Odločbe 2009/470/ES

         Proračunska vrstica

      17 04 02 01

         Cilji, ki naj bi bili izpolnjeni, in predvideni rezultati

      OIE je med 12. in 14. oktobrom 2009 organizirala svetovno konferenco „Razvoj veterinarskega izobraževanja za varnejši svet“.
      Konferenca OIE je priložnost, da se med dekani in direktorji veterinarskih institucij ter ključnimi nacionalnimi oblikovalci politik s celega sveta in pri razvijanju veterinarskega izobraževanja v sodelujočih državah zagotovi boljše razumevanje politike Skupnosti o zdravju živali. Finančna podpora Skupnosti za razširjanje zbornika svetovne konference OIE je zato v skladu z njenim ciljem, da izboljša veterinarski položaj v Skupnosti.

         Opis in cilji izvedbenega ukrepa

      Finančni prispevek Skupnosti za financiranje razširjanja zbornika mednarodne konference „Razvoj veterinarskega izobraževanja za varnejši svet“, ki jo je med 12. in 14. oktobrom 2009 organizirala OIE.

         Izvajanje

      Neposredno centralizirano

         Direct award

      Člen 168(1)(c)

         Najvišja možna stopnja sofinanciranja

      Do največ 80 % skupnih upravičenih stroškov
      1.2.2   Finančni prispevek Skupnosti za financiranje mednarodne konference o slinavki in parkljevki, ki jo v letu 2010 prireja Svetovna organizacija za zdravje živali (OIE)

      Donacije zajema pisni sporazum.

         Pravna podlaga

      Člen 23 Odločbe 2009/470/ES

         Proračunska vrstica

      17 04 02 01

         Cilji, ki naj bi bili izpolnjeni, in predvideni rezultati

      OIE v letu 2010 načrtuje mednarodno konferenco o slinavki in parkljevki. Ta konferenca bo podprla ukrepe iz Sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o novi strategiji za zdravstveno varstvo živali za EU (2007–2013). Zato je primerno, da se Skupnost vključi v to pobudo in tako doseže boljšo zaščito pred to boleznijo.

         Opis in cilj izvedbenega ukrepa

      Skupnost bo podprla OIE pri organizaciji te mednarodne konference.

         Izvajanje

      Neposredno centralizirano

         Direct award

      Člen 168(1)(c)

         Najvišja možna stopnja sofinanciranja

      Do največ 33 % skupnih upravičenih stroškov, povezanih z organizacijo mednarodne konference
      1.3   Javna naročila

      Splošna proračunska sredstva za javna naročila v letu 2009 znašajo 3 435 000 EUR.
      1.3.1   Izvedba študije v okviru priprave poročila o veterinarskih razmerah in o stroškovni učinkovitosti izvajanja programov za izkoreninjenje, nadzor in spremljanje živalskih bolezni

         Pravna podlaga

      Člen 41 Odločbe Sveta 2009/470/ES

         Proračunska vrstica

      17 04 02 01

         Okvirno število in vrsta predvidenih naročil

      Pogodba za naročilo storitev (uporaba obstoječe okvirne pogodbe)

         Predmet predvidenih naročil

      Priprava študije, ki naj bi prispevala k dokončnemu oblikovanju poročila, kot je navedeno v členu 41 Odločbe Sveta 2009/470/ES.

         Izvajanje

      Neposredno centralizirano

         Okvirno časovno obdobje za začetek postopkov javnega razpisa

         Posebna pogodba

      Sklenitev posebne pogodbe za naročilo storitev (v prvem četrtletju leta 2010) na podlagi okvirne pogodbe SANCO/2008/01/055
      1.3.2   Komunikacijska kampanja za promocijo „svetovnega leta veterine 2011“

         Pravna podlaga

      Člen 20 Odločbe 2009/470/ES

         Proračunska vrstica

      17 04 02 01

         Okvirno število in vrsta predvidenih naročil

      Pogodba za naročilo storitev (uporaba obstoječe okvirne pogodbe)

         Predmet predvidenih naročil

      Priprava komunikacijske kampanje, vključno z različnimi komunikacijskimi ukrepi pri pripravi „svetovnega leta veterine 2011“ za spodbujanje politike Skupnosti o dobrem počutju živali v tem letu.

         Izvajanje

      Neposredno centralizirano

         Okvirno časovno obdobje za začetek postopkov javnega razpisa

         Posebna pogodba

      Sklenitev posebne pogodbe za naročilo storitev (v drugem četrtletju leta 2010) na podlagi okvirne pogodbe SANCO/2009/A1/005
      1.3.3   Publikacije in razširjanje informacij v zvezi s strategijo o dobrem počutju živali

         Pravna podlaga

      Člen 20 Odločbe 2009/470/ES

         Proračunska vrstica

      17 04 02 01

         Okvirno število in vrsta predvidenih naročil

      Največ tri pogodbe za naročilo storitev (uporaba obstoječih okvirnih pogodb)

         Predmet predvidenih naročil

      Kot predvideva Akcijski načrt Skupnosti za zaščito in dobro počutje živali za obdobje 2006–2010, so za leto 2010 načrtovane naslednje dejavnosti s področij 4 in 5 načrta:

                  —

                  razvijanje interaktivne spletne strani o dobrem počutju živali za spodbujanje strategij in pobud o dobrem počutju živali ter posodabljanje in upravljanje njene vsebine;

                  —

                  spremljanje projekta Welfare Quality®(http://www.welfarequality.net/everyone). Komisija podpira projekt Welfare Quality®, da se ustvarijo kazalniki o dobrem počutju živali in izboljša trženje živalskih proizvodov z dobro vsebino;

                  —

                  spletna stran kmetijskih zemljišč in orodja za učitelje – nadaljnji razvoj. Razvoj dodatnih jezikov za spletno stran, vključevanje obstoječih podobnih projektov v strategijo orodij za učitelje, razvoj evropske študije o obstoječih izobraževalnih programih o dobrem počutju živali;

                  —

                  organizacija dogodkov/konferenc v zvezi z izobraževanjem o dobrem počutju živali;

                  —

                  organizacija risarskega natečaja za otroke za nov dizajn v promocijskem materialu.

         Izvajanje

      Neposredno centralizirano

         Okvirno časovno obdobje za začetek postopkov javnega razpisa

         Posebna pogodba

      Sklenitev največ treh posebnih pogodb za naročilo storitev (v prvem četrtletju leta 2010) na podlagi okvirne pogodbe SANCO/2009/A1/005
      1.3.4   Publikacije in razširjanje informacij za spodbujanje razprave o zdravju živali in načel strategije za zdravstveno varstvo živali

         Pravna podlaga

      Člen 20 Odločbe 2009/470/ES

         Proračunska vrstica

      17 04 02 01

         Okvirno število in vrsta predvidenih naročil

      Največ sedem pogodb za naročilo storitev (uporaba obstoječih okvirnih pogodb)

         Predmet predvidenih naročil

                  —

                  Teden veterine 2010:

                              —

                              dvodnevna konferenca v Bruslju z vsemi zainteresiranimi stranmi;

                              —

                              priprava video in tiskanega gradiva za širšo javnost o pomenu identifikacije in sledljivosti živali;

                              —

                              organizacija dogodkov v vseh državah članicah za študente fakultet za veterino in širšo javnost v tednu veterine in priprava podpornega gradiva za dvig ozaveščenosti o zdravju živali, vključno s strategijo EU za zdravstveno varstvo živali, identifikacijo in sledljivostjo živali ter stekline.

                  —

                  Promocija politike Skupnosti o dobrem počutju živali v skladu s strategijo za zdravstveno varstvo živali:

                              —

                              podaljšanje promocijske kampanje s prilagojenim vozilom, ki potuje po EU ter se ustavlja na kmetijskih sejmih, veterinarskih konvencijah, turističnih sejmih in šolah;

                              —

                              priprava tiskanega gradiva v vseh jezikih EU za širšo javnost o potnih listih za hišne živali;

                              —

                              priprava spletnih navodil za širšo javnost o preprečevanju stekline s prevodom v nekatere ključne jezike.

         Izvajanje

      Neposredno centralizirano

         Okvirno časovno obdobje za začetek postopkov javnega razpisa

         Posebna pogodba

      Sklenitev največ sedmih posebnih pogodb za naročilo storitev (v prvem in drugem četrtletju leta 2010) na podlagi okvirne pogodbe SANCO/2009/A1/005


title: Sprememba Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju Sklep Evropskega parlamenta z dne 18. decembra 2008 o osnutku spremembe Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (2008/2320(ACI))#PRILOGA SPREMEMBE MEDINSTITUCIONALNEGA SPORAZUMA Z DNE 17. MAJA 2006 MED EVROPSKIM PARLAMENTOM, SVETOM IN KOMISIJO O PRORAČUNSKI DISCIPLINI IN DOBREM FINANČNEM POSLOVODENJU

text:
               23.2.2010

               SL

               Uradni list Evropske unije

               CE 45/95

         Sprememba Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju
   P6_TA(2008)0617
   Sklep Evropskega parlamenta z dne 18. decembra 2008 o osnutku spremembe Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (2008/2320(ACI))
   (2010/C 45 E/18)

      Evropski parlament,

               —

               ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1), še posebej točke 25 tega sporazuma,

               —

               ob upoštevanju predloga Komisije o osnutku spremembe Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovanju (KOM(2008)0834),

               —

               ob upoštevanju svoje resolucije z dne 18. decembra 2008 o osnutku spremembe Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (2),

               —

               ob upoštevanju členov 120(1) in 43(1) svojega Poslovnika,

               —

               ob upoštevanju poročila Odbora za ustavne zadeve (A6-0509/2008),

               A.

               ker Odbor za proračun priporoča odobritev predlagane spremembe Medinstitucionalnega sporazuma z dne 17. maja 2006,

               B.

               ker predlagana sprememba ni v nikakršnem nasprotju s pogodbami in poslovnikom Parlamenta,

         1.   odobri spremembo Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (2007-2013), priloženo temu sklepu.
   2.   naroči svojemu predsedniku, naj ta sklep in s prilogo posreduje v vednost Svetu in Komisiji.

      (1)  UL C 139, 14.6.2006, str. 1.

      (2)  Sprejeta besedila, P6_TA(2008)0618.

         PRILOGA

      SPREMEMBE MEDINSTITUCIONALNEGA SPORAZUMA Z DNE 17. MAJA 2006 MED EVROPSKIM PARLAMENTOM, SVETOM IN KOMISIJO O PRORAČUNSKI DISCIPLINI IN DOBREM FINANČNEM POSLOVODENJU
      Evropski parlament, svet in komisija so
      ob upoštevanju naslednjega:

                  (1)

                  Zadnje gibanje cen hrane in blaga zbuja zaskrbljenost, zlasti zaradi njihovega vpliva na države v razvoju. Komisija je predlagala uvedbo novega instrumenta za hiter odziv na strmo naraščajoče cene v državah v razvoju (1) in obe veji proračunskega organa sta se na usklajevalnem sestanku 21. novembra 2008 dogovorili, da bosta del sredstev za financiranje tega instrumenta prispevali iz rezerve za nujno pomoč.

                  (2)

                  Ker preostali znesek rezerve za nujno pomoč za leto 2008 ne zadostuje za kritje potreb instrumenta za hrano, ga je treba zvišati, da bi prispevek k financiranju instrumenta za hrano lahko črpali iz te rezerve.

                  (3)

                  Za reševanje te izredne situacije bi bilo treba rezervo za nujno pomoč zvišati na 479 218 000 EUR v tekočih cenah, in to izključno in izjemoma za leto 2008.

                  (4)

                  Točko 25 Medinstitucionalnega sporazuma o proračunski disciplini in dobremu finančnemu poslovodenju bi bilo treba torej ustrezno spremeniti,

            SKLENILI:
      V točki 25 se v prvem pododstavku doda naslednji stavek:

         „Ta znesek se za leto 2008 izjemoma poviša na 479 218 000 EUR v tekočih cenah.“

         V Strasbourgu, dne 18. decembra 2008

            Za Evropski parlament

               Predsednik

            Za Svet

               Predsednik

            Za Komisijo

               Predsednik

         (1)  KOM(2008)0450 — 2008/0149(COD).


title: 2014/636/EU: Sklep Evropskega parlamenta z dne 3. aprila 2014 o zaključnem računu Organa evropskih regulatorjev za elektronske komunikacije za proračunsko leto 2012

text:
               5.9.2014

               SL

               Uradni list Evropske unije

               L 266/358

         SKLEP EVROPSKEGA PARLAMENTA
   z dne 3. aprila 2014
   o zaključnem računu Organa evropskih regulatorjev za elektronske komunikacije za proračunsko leto 2012
   (2014/636/EU)
   EVROPSKI PARLAMENT,

               —

               ob upoštevanju letnih računovodskih izkazov Organa evropskih regulatorjev za elektronske komunikacije za proračunsko leto 2012,

               —

               ob upoštevanju poročila Računskega sodišča o letnih računovodskih izkazih Organa evropskih regulatorjev za elektronske komunikacije za proračunsko leto 2012 z odgovori organa (1),

               —

               ob upoštevanju priporočila Sveta z dne 18. februarja 2014 (05849/2014 – C7-0054/2014),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 1211/2009 Evropskega parlamenta in Sveta z dne 25. novembra 2009 o ustanovitvi Organa evropskih regulatorjev za elektronske komunikacije in urada (4), zlasti člena 13 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108 Delegirane uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0206/2014),

               1.

               odloži odobritev zaključnega računa Organa evropskih regulatorjev za elektronske komunikacije za proračunsko leto 2012;

               2.

               naroči svojemu predsedniku, naj ta sklep posreduje upravnemu vodji Organa evropskih regulatorjev za elektronske komunikacije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 365, 13.12.2013, str. 9.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 337, 18.12.2009, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta z dne 13. septembra 1999 o opredelitvi 4-MTA kot nove sintetične droge, za katero veljajo nadzorni ukrepi in kazenske sankcije

text:
Pomembno pravno obvestilo

|

31999D0615

Uradni list L 244 , 16/09/1999 str. 0001 - 0001

		Sklep Svetaz dne 13. septembra 1999o opredelitvi 4-MTA kot nove sintetične droge, za katero veljajo nadzorni ukrepi in kazenske sankcije(1999/615/PNZ)SVET EVROPSKE UNIJE JE –ob upoštevanju Pogodbe o Evropski uniji,ob upoštevanju Skupnega ukrepa 97/396/PNZ z dne 16. junija 1997 o izmenjavi podatkov, oceni tveganja in nadzoru novih sintetičnih drog [1], ter zlasti člena 5(1) Skupnega ukrepa,ob upoštevanju pobude Komisije,ob upoštevanju naslednjega:(1) Evropski center za spremljanje drog in odvisnosti (EMCDDA) je na podlagi člena 4(3) Skupnega ukrepa 97/396/PNZ pripravil poročilo o oceni tveganja za 4-MTA (P-metiltioamfetamin ali 4-metiltioamfetamin).(2) Videti je, da 4-MTA, ki je derivat amfetamina, predstavlja večje tveganje za akutne posledice kot MDMA (3,4-metilenedioksimetamfetamin), vključno z neželenimi učinki in predoziranjem. V Evropski uniji je s tem mamilom povezano veliko število smrtnih primerov in primerov, ki so zahtevali hospitalizacijo.(3) Ugotovljeno je, da 4-MTA predstavlja tveganje za javno zdravje v več državah članicah. Trenutno je pod nadzorom v dveh državah članicah.(4) 4-MTA je močan psihoaktivni agent, ki še ni vključen v sezname Konvencije ZN o psihotropnih snoveh iz leta 1971, in ki predstavlja hudo nevarnost za javno zdravje in je primerljiv s snovmi, navedenimi v Seznamih I in II ter nima nobenega opaznega zdravilnega učinka.(5) V nekaterih državah je bilo odkrito prekupčevanje s 4-MTA v povezavi z drugimi nezakonitimi snovmi.(6) Države članice morajo za 4-MTA določiti nadzorne ukrepe in kazenske sankcije, kot je določeno v njihovih predpisih, ki so v skladu z obveznostmi iz Konvencije ZN o psihotropnih snoveh iz leta 1971 glede snovi iz Seznamov I in II te Konvencije –SKLENIL:Člen 1Države članice v skladu z nacionalnim pravom sprejmejo potrebne ukrepe, da za 4-MTA (P-metiltioamfetamin ali 4-metiltioamfetamin) določijo nadzorne ukrepe in kazenske sankcije, kot je določeno v njihovih predpisih v skladu z obveznostmi na podlagi Konvencije ZN o psihotropnih snoveh iz leta 1971 glede snovi iz Seznamov I in II.Člen 2Države članice v skladu s tretjim pododstavkom člena 5(1) Skupnega ukrepa 97/396/PNZ sprejmejo ukrepe iz člena 1 v roku treh mesecev od dne začetka učinkovanja tega sklepa.Člen 3Ta sklep se objavi v Uradnem listu.Učinkovati začne na dan po objavi.V Bruslju, 13. septembra 1999Za SvetPredsednikT. Halonen[1] UL L 167, 25.6.1997, str. 1.--------------------------------------------------


title: Sklep Sveta Evropske unije z dne 25. april 2005 o sprejemu Republike Bolgarije in Romunije v Evropsko unijo

text:
               21.6.2005

               SL

               Uradni list Evropske unije

               L 157/9

      SKLEP SVETA EVROPSKE UNIJE

   z dne 25. april 2005
   o sprejemu Republike Bolgarije in Romunije v Evropsko unijo
   SVET EVROPSKE UNIJE JE -
   ob upoštevanju Pogodbe o Evropski uniji in zlasti člena 49 Pogodbe,
   ob upoštevanju mnenja Komisije (1),
   ob upoštevanju privolitve Evropskega parlamenta (2),
   ker sta Republika Bolgarija in Romunija zaprosili za članstvo v Evropski uniji -
   SKLENIL:
   da sprejme ti prošnji za sprejem; pogoji sprejema in prilagoditve pogodb, na katerih temelji Evropska unija, ki jih narekuje tak sprejem,
   bodo urejeni s sporazumom med državami članicami, Republiko Bolgarijo in Romunijo.

      V Luxembourgu, 25. aprila 2005

            Za Svet

            Predsednik

         J. ASSELBORN

      (1)  Mnenje dano 22. februarja 2005 (še ni objavljeno v Uradnem listu).

      (2)  Privolitev dana 13. aprila 2005 (še ni objavljena v Uradnem listu).


title: Sklep Sveta z dne 18. novembra 2002 o podpisu in začasni uporabi nekaterih določb Sporazuma o pridružitvi med Evropsko skupnostjo in njenimi državami članicami na eni strani ter Republiko Čile na drugi

text:
Pomembno pravno obvestilo

|

32002D0979

Uradni list L 352 , 30/12/2002 str. 0001 - 0002

		Sklep Svetaz dne 18. novembra 2002o podpisu in začasni uporabi nekaterih določb Sporazuma o pridružitvi med Evropsko skupnostjo in njenimi državami članicami na eni strani ter Republiko Čile na drugi(2002/979/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 310 v zvezi s členom 300(2), prvi pododstavek, prvi in drugi stavek, ter členom 300(4) te pogodbe,ob upoštevanju predloga Komisije,ob upoštevanju naslednjega:(1) 13. septembra 1999 je Svet pooblastil Komisijo, da začne pogajanja za sklenitev Sporazuma o pridružitvi med Evropsko skupnostjo in njenimi državami članicami na eni strani ter Republiko Čile na drugi (v nadaljevanju "Pridružitveni sporazum")(2) Ta pogajanja so zaključena in Pridružitveni sporazum je bil parafiran 10. junija 2002.(3) Evropska skupnost in Republika Čile sta se zavezali, da bosta začasno uporabljali nekatere določbe Pridružitvenega sporazuma, dokler ta ne začne veljati.(4) Pridružitveni sporazum je treba podpisati in potrditi začasno uporabo nekaterih določb, v imenu Skupnosti –SKLENIL:Člen 11. Ob upoštevanju njegove poznejše sklenitve, se s tem sklepom v imenu Skupnosti odobri podpis Sporazuma o pridružitvi med Evropsko skupnostjo in njenimi državami članicami na eni strani ter Republiko Čile na drugi, skupaj s prilogami in dodanimi protokoli.2. Besedila Pridružitvenega sporazuma, prilog, protokolov in sklepne listine so priložena temu sklepu.3. Predsednika Sveta se pooblasti, da imenuje osebo(-e) pooblaščeno(-e) za podpis Pridružitvenega sporazuma v imenu Evropske skupnosti.Člen 2Začasno, dokler sporazum ne začne veljati, se uporabljajo naslednje določbe Pridružitvenega sporazuma: členi 3 do 11, člen 18, členi 24 do 27, členi 48 do 54, člen 55(a), (b), (f), (h), (i), členi 56 do 93, členi 136 do 162 ter členi 172 do 206.Člen 3Predsednik Sveta v imenu Evropske skupnosti uradno obvesti, kot je predvideno v členu 198(3) Pridružitvenega sporazuma.Člen 41. Svet na predlog Komisije, v skladu z ustreznimi določbami Pogodbe, sprejme stališče, ki ga Skupnost zagovarja v Pridružitvenem svetu in Pridružitvenem odboru, ustanovljenih s Sporazumom.2. Predsednik Sveta predseduje Pridružitvenemu svetu in predstavlja stališča Skupnosti. Predstavnik Komisije predseduje Pridružitvenemu odboru in predstavlja stališča Skupnosti.3. Skupnost v posebnih odborih, ustanovljenih s Pridružitvenim sporazumom ali na pobudo Pridružitvenega sveta v skladu s členom 7 sporazuma, predstavlja predstavnik Komisije.Člen 51. Za namene uporabe člena 29(2) Priloge V k Pridružitvenemu sporazumu se Komisijo pooblasti po postopku iz člena 75 Uredbe (ES) št. 1493/1999, da sprejme instrumente, potrebne za spremembo Sporazuma.2. Za namene uporabe člena 16(2) Priloge VI k Pridružitvenemu sporazumu se Komisijo pooblasti po postopku iz člena 15 Uredbe (ES) št. 1576/89, da sprejme instrumente, potrebne za spremembo Sporazuma.V Bruslju, 18. novembra 2002Za SvetPredsednikP. S. Møller--------------------------------------------------


title: Sklep Sveta 2014/484/SZVP z dne 22. julija 2014 o spremembi Skupnega stališča 2003/495/SZVP o Iraku

text:
               23.7.2014

               SL

               Uradni list Evropske unije

               L 217/38

         SKLEP SVETA 2014/484/SZVP
   z dne 22. julija 2014
   o spremembi Skupnega stališča 2003/495/SZVP o Iraku
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 7. julija 2003 v okviru izvajanja Resolucije Varnostnega sveta Združenih narodov (VSZN) 1483 (2003) sprejel Skupno stališče 2003/495/SZVP (1).

               (2)

               Nekatere določbe Skupnega stališča 2003/495/SZVP je treba pojasniti –

         SPREJEL NASLEDNJI SKLEP:
   Člen 1
   V Skupno stališče 2003/495/SZVP se vstavi naslednji člen:

      „Člen 2a
      Osebam in entitetam iz člena 2(b) se neposredno ali posredno ne dajejo na voljo ali v njihovo korist kakršna koli sredstva ali gospodarski viri.
      Izjeme so dopustne za sredstva in gospodarske vire, ki so:

                  (a)

                  potrebni za zadovoljevanje osnovnih potreb oseb iz člena 2(b) ali njihovih odvisnih družinskih članov, vključno s plačili živil, najemnine ali hipoteke, zdravil in zdravljenja, davkov, zavarovalnih premij in komunalnih storitev;

                  (b)

                  namenjeni izključno za plačilo razumnih honorarjev in povračilo nastalih izdatkov, povezanih z zagotavljanjem pravnih storitev;

                  (c)

                  namenjeni izključno za plačila pristojbin in stroškov storitev za rutinsko vodenje ali vzdrževanje zamrznjenih sredstev in gospodarskih virov; ali

                  (d)

                  potrebni za kritje izrednih stroškov, pod pogojem, da je ustrezni pristojni organ o razlogih, zaradi katerih meni, da bi bilo treba izdati posebno odobritev, uradno obvestil pristojne organe drugih držav članic in Komisijo vsaj dva tedna pred odobritvijo.“

   Člen 2
   Ta sklep začne veljati na dan objave v Uradnem listu Evropske unije.

      V Bruslju, 22. julija 2014

            Za Svet

            Predsednica

         C. ASHTON

      (1)  Skupno stališče Sveta 2003/495/SZVP z dne 7. julija 2003 o Iraku in o razveljavitvi Skupnih stališč 96/741/SZVP in 2002/599/SZVP (UL L 169, 8.7.2003, str. 72).


title: 2005/21/ES, Euratom: Sklep Sveta z dne 22. decembra 2004 o imenovanju grškega člana Ekonomsko-socialnega odbora

text:
               14.1.2005

               SL

               Uradni list Evropske unije

               L 11/31

         SKLEP SVETA
   z dne 22. decembra 2004
   o imenovanju grškega člana Ekonomsko-socialnega odbora
   (2005/21/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 259 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 167 Pogodbe,
   ob upoštevanju Sklepa Sveta 2002/758/ES, Euratom z dne 17. septembra 2002 o imenovanju članov Ekonomsko-socialnega odbora za obdobje od 21. septembra 2002 do 20. septembra 2006 (1),

         ob upoštevanju predloga za imenovanje, ki ga je podala grška vlada,
   po pridobitvi mnenja Komisije Evropske unije –
   SKLENIL:
   Edini člen
   G. Konstantinos POUPAKIS je imenovan za člana Ekonomsko-socialnega odbora, kjer nadomesti g. Ioannisa MANOLISA za preostanek njegovega mandata, tj. do 20. septembra 2006.

      V Bruslju, 22. decembra 2004

            Za Svet

            Predsednik

         C. VEERMAN

      (1)  UL L 253, 21.9.2002, str. 9.